ছোট্ট পা, ছেলেকে প্রকাশ্যে আনলেন রাঘব-পরিণীতি

ওয়েব ডেস্ক: ১৯ অক্টোবর মা হন অভিনেত্রী পরিণীতি চোপড়া (Parineeti chopra)। তার পর থেকেই বিভিন্ন সময় সমাজমাধ্যমে মা হওয়ার পরবর্তী অভিজ্ঞতার কথা ভাগ করে নিয়েছেন তিনি। ছেলের এক মাস পূর্ণ হতেই তাকে প্রকাশ্যে আনলেন পরিণীতি। জানালেন ছেলের কী নাম রেখেছেন। তাঁরা একরত্তির নাম রেখেছেন ‘নীর’। পরিণীতি এবং রাঘবের পোস্টে ভালোবাসায় ভরিয়েছেন সেলেব থেকে অনুরাগীরা। হার্ট ইমোজিতে নতুন অতিথিকে স্বাগত জানিয়েছেন বরুণ ধাওয়ান। এ ছাড়াও নিমরত কৌর থেকে শুরু করে কণিকা কাপুর, সাবা পতৌদি এবং গওহর খান, সকলেই ভালোবাসা জানিয়েছেন।

অন্তঃসত্ত্বা হওয়ার পর থেকেই শ্বশুরবাড়ি দিল্লিতে রয়েছেন অভিনেত্রী। সম্প্রতি নিজে ‘ভ্লগিং’ শুরু করেছেন। এবার রাঘব চড্ডা (Raghav Chaddha) ও পরিণীতি এক সঙ্গে ছেলের এক ঝলক সামনে আনেন। ছোট্ট, গোলাপি দুটো পা প্রকাশ্যে আনেন। পরিণীতি লেখেন, ‘‘আমাদের নীর।’’ ছোট্ট একটা শব্দ। অর্থাৎ জলের মতো শান্ত। শুদ্ধ, যার কোনও সীমা নেই, স্বর্গীয়। বিয়ের পর থেকে অনেকটাই কাজ কমিয়েছেন পরিণীতি। এ দিকে রাজনীতিতে ব্যস্ততা আপাতদৃষ্টিতে কমেছে রাঘবের। এর মাঝে পুত্রসন্তানের বাবা-মা হয়েছেন তাঁরা। সন্তানের দায়িত্ব পরিণীতির সঙ্গে কাঁধে কাঁধ মিলিয়ে সামলাচ্ছেন তাঁর স্বামী। রাঘবকে দেখে প্রতিবারই অবাক হন পরিণীতি।